২০২৩ সরকারি ওয়েবসাইটের তথ্যফাস

**২০২৩ সালে বাংলাদেশ সরকারের ওয়েবসাইটের তথ্য লঙ্ঘন** বলতে বোঝায় ২০২৩ সালের জুন ও জুলাই মাসে বাংলাদেশ সরকারের একটি ওয়েবসাইটে একটি বড় ধরনের তথ্য ফাঁসের ঘটনা। এই তথ্যফাসের ফলে ৫ কোটিরও বেশি বাংলাদেশি নাগরিকের ব্যক্তিগত তথ্য অননুমোদিতভাবে উন্মুক্ত ও নিরাপত্তাহীনতার শিকার হয়। এই ঘটনা তৎকালীন প্রধানমন্ত্রী শেখ হাসিনা ও জুনায়েদ আহমেদ পলকের একটি রাজনৈতিক কেলেংকারি। এই ঘটনা বাংলাদেশের সাধারণ মানুষের মধ্যে ব্যাপক চাঞ্চল্য সৃষ্টি করে এবং সবাই নিজেদের তথ্যের ব্যপারে নিরাপত্তাহীন্তায় ভোগে।

## পটভূমি
২০২৩ সালের ৭ জুলাই তারিখে জানা যায় যে, বাংলাদেশের একটি সরকারি ওয়েবসাইট নিরাপত্তাজনিত দুর্বলতার কারণে নাগরিকদের ব্যক্তিগত তথ্য অনিচ্ছাকৃতভাবে উন্মুক্ত করে ফেলেছে। এই ফাঁস সুচিন্তিত হ্যাকের ফল ছিল না, বরং ওয়েবসাইটগুলোর অবকাঠামোগত দুর্বলতা ও তথ্য সুরক্ষা অনুশীলনের ঘাটতির কারণে ঘটে। উন্মুক্ত হওয়া তথ্যের মধ্যে নাম, ঠিকানা, ফোন নম্বর এবং জাতীয় পরিচয়পত্র নম্বরের মতো সংবেদনশীল তথ্য অন্তর্ভুক্ত ছিল। ২০২৩ সালের অক্টোবর থেকে ফাঁস হওয়া এসব এনআইডি তথ্য টেলিগ্রামের বিভিন্ন চ্যানেলে প্রকাশ্যে পাওয়া যাচ্ছে।

## তথ্য ফাঁসের ঘটনা
এই তথ্য ফাঁসের ঘটনা সর্বপ্রথম সাইবার নিরাপত্তা প্রতিষ্ঠান বিটক্র্যাক সাইবার সিকিউরিটি আবিষ্কার করে এবং ২০২৩ সালের ৭ জুলাই মার্কিন প্রযুক্তি সংবাদমাধ্যম টেকচার্চ এটি প্রকাশ করে। তাদের প্রতিবেদনে উল্লেখ করা হয় যে, সরকারিভাবে পরিচালিত একটি ওয়েবসাইটের মাধ্যমে নাগরিকদের ব্যক্তিগত তথ্য সহজেই অননুমোদিত ব্যক্তিদের দ্বারা প্রবেশযোগ্য ছিল এবং তা অপব্যবহারের আশঙ্কা তৈরি করেছিল। শুরুতে নিরাপত্তার কারণে ওয়েবসাইটটির নাম প্রকাশ না করলেও, পরবর্তীতে জানা যায় যে তথ্য ফাঁসের ঘটনাটি জন্ম ও মৃত্যু নিবন্ধন দপ্তরের ওয়েবসাইট থেকে ঘটেছিল। এই ঘটনাটি নাগরিকদের মধ্যে গোপনীয়তা ও তথ্য সুরক্ষা নিয়ে উদ্বেগের সৃষ্টি করে। বাংলাদেশের তথ্য ও যোগাযোগ প্রযুক্তি বিভাগের প্রতিমন্ত্রী জুনাইদ আহমেদ পলক এই তথ্য ফাঁসের ঘটনা স্বীকার করেন এবং জানান যে এটি কোনো হ্যাকিংয়ের ঘটনা নয়, বরং সংশ্লিষ্ট ওয়েবসাইটগুলোর নিরাপত্তা দুর্বলতার ফলাফল। তিনি আরও বলেন, ওয়েবসাইটগুলোতে বিদ্যমান দুর্বলতাগুলোর সুযোগ নিয়ে তথ্য ফাঁস হয়েছে।
## সরকারের প্রতিক্রিয়া
তথ্য ফাঁসের ঘটনায় বাংলাদেশ সরকার তাৎক্ষণিক পদক্ষেপ গ্রহণ করে। ২০২৩ সালের ১০ জুলাই সরকার ঘোষণা করে যে, নাগরিকদের উন্মুক্ত হওয়া তথ্য সরিয়ে ফেলা হয়েছে এবং তা আর অননুমোদিতভাবে প্রবেশযোগ্য নয়। ক্ষতিগ্রস্ত সরকারি ওয়েবসাইটগুলো সাময়িকভাবে বন্ধ করে দেওয়া হয়, যাতে নিরাপত্তা দুর্বলতা চিহ্নিত ও সমাধান করে তথ্য সুরক্ষা ব্যবস্থা আরও শক্তিশালী করা যায়। এছাড়াও, সরকার তথ্য ফাঁসের ঘটনার পরিপ্রেক্ষিতে একটি তদন্ত শুরু করে, যাতে তথ্য কতটুকু ফাঁস হয়েছে এবং কোন দুর্বলতার কারণে এটি ঘটেছে, তা নিরূপণ করা যায়। এই তদন্তের উদ্দেশ্য ছিল ভবিষ্যতে এমন ঘটনা পুনরায় যেন না ঘটে, তা নিশ্চিত করতে আরও কঠোর সাইবার নিরাপত্তা প্রোটোকল ও ব্যবস্থা গ্রহণ করা।

## প্রভাব ও বিতর্ক
বিশেষজ্ঞদের মতে, তথ্য ফাঁসের ঘটনাটি আক্রান্ত নাগরিকদের জন্য গুরুতর প্রভাব ফেলেছে এবং দেশের তথ্য নিরাপত্তা নিয়ে ব্যাপক উদ্বেগ তৈরি করেছে। ব্যক্তিগত তথ্য উন্মুক্ত হয়ে যাওয়ার ফলে প্রতারণা, পরিচয় চুরি অথবা অন্যান্য অপরাধমূলক কর্মকাণ্ড সংঘটিত হওয়ার ঝুঁকি তৈরি হয়েছে। এই ঘটনা কঠোর সাইবার নিরাপত্তা অনুশীলনের প্রয়োজনীয়তাকে সামনে নিয়ে এসেছে এবং বাংলাদেশে সরকারি ওয়েবসাইটগুলোর নিরাপত্তা ব্যবস্থা নিয়ে ব্যাপক আলোচনা শুরু হয়।

এই ঘটনাটি বিতর্কের জন্ম দেয় এবং নাগরিকদের তথ্য সুরক্ষায় সরকারের দায়িত্ব নিয়ে প্রশ্ন তোলে। সমালোচকরা বলেন, এই তথ্য ফাঁস সাইবার নিরাপত্তার প্রতি সরকারের পর্যাপ্ত মনোযোগের অভাব ও সংবেদনশীল তথ্যের সুরক্ষা নিশ্চিত না করার ব্যর্থতাকে স্পষ্ট করে। অন্যদিকে, অনেকেই নিয়মিত নিরাপত্তা নিরীক্ষা, দুর্বলতা দ্রুত শনাক্তকরণ এবং প্রতিকারমূলক ব্যবস্থা গ্রহণের উপর গুরুত্বারোপ করেন।
## আরো দেখুন
* তথ্য লঙ্ঘনের তালিকা
* অফিস অব দ্য রেজিস্ট্রার জেনারেল, জন্ম ও মৃত্যু নিবন্ধন

## তথ্যসূত্র

বিষয়শ্রেণী:ইন্টারনেট নিরাপত্তা
বিষয়শ্রেণী:তথ্য গোপনীয়তা
বিষয়শ্রেণী:২০২৩-এ বাংলাদেশে অপরাধ
বিষয়শ্রেণী:শেখ হাসিনার প্রধানমন্ত্রিত্ব
বিষয়শ্রেণী:বাংলাদেশের তথ্যপ্রযুক্তি
বিষয়শ্রেণী:বাংলাদেশে ইন্টারনেট
বিষয়শ্রেণী:তথ্য লঙ্ঘন